Dragi učenici!

Nadam se da ste se malo odmorili i da ste spremni za nastavak naše škole na daljinu. Danas ćemo na satu zajedno interpretirati jednu pjesmu iz čitanke. Vodit ću vas pitanjima na koja ćete odgovarati u vaše bilježnice. Odgovore mi ne trebate slati jer ću vam na kraju dati točne odgovore da možete provjeriti što ste napisali. Najvažnije je da samostalno odgovarate na pitanja i rješavate zadatke onako kako to radimo na satu. Ne treba vam pomoć sa strane, sve je u pjesmi, samo treba pronaći.

Uglavnom ću sve pisati crnom bojom, plavom bojom pisat ću pitanja i zadatke koje morate riješiti, a crvenom bojom točne odgovore kojima morate dopuniti ili ispraviti odgovore koje ste napisali u bilježnice.

Počnimo s radom!

**1. Uvodni zadatak – ponovimo frazeme.**

**Prepiši zadane frazeme u kojima se javlja riječ *zvijezda* i objasni njihovo značenje. Točne odgovore pronađi među ponuđenim rješenjima.**

 ***biti sretan u životu*, *slavan glumac*, *nestaje mu slava*, *putokaz u* *životu,* *biti omamljen od udarca*, *maštati o voljenoj osobi*, *hvaliti koga*, *činiti sve za čiju ljubav*, *najbolji* *trenutci,* *biti sklon sanjarenju***

a) zvijezda vodilja

b) vidjeti sve zvijezde

c) maštam o svojoj plavookoj zvijezdi

d) kovati (dizati) u zvijezde

e) roditi se pod sretnom zvijezdom

f) skidati zvijezde s neba

g) zvjezdani trenutci

h) filmska zvijezda

i) brojiti zvijezde

j) gasi se njegova zvijezda

**2. Otvorite čitanku na str. 182. i pročitajte pjesmu *Opomena* Antuna Branka Šimića.**

**Zapišite u svoje bilježnice naslov i ime pjesnika.**

 Opomena

 Antun Branko Šimić

**3. Odgovorite na postavljena pitanja.**

Radite samostalno, svi su odgovori u samoj pjesmi. Na kraju se nalaze točni odgovori pa možete provjerite jeste li točno odgovorili i ispraviti ili nadopuniti. Nemojte varati i odmah gledati moje točne odgovore.

Koja su dva osnovna motiva u pjesmi?

Kome pjesnik upućuje poruke?

Koji glagolski oblik prevladava u pjesmi (pazi, pusti, prijeđi)?

U kojoj su osobi ti glagoli? Što postiže takvim obraćanjem?

Jesu li izrazi *ići* *malen ispod zvijezda, prožet svjetlošću zvijezda, rastajati se od zvijezda, prijeći sav u zvijezde* upotrijebljeni u pravom ili prenesenom značenju?

Odaberi jedan odgovor. Što simbolizira zvijezda u Šimićevoj pjesmi?

1. ostvarenje sreće u životu
2. najbolje trenutke u ljudskom životu
3. dosezanje najviših ljudskih vrijednosti i višega smisla ljudskoga života
4. putokaz u životu

Možemo li reći da pjesnik ovom pjesmom potiče čovjeka na dostojanstven život koji će ostati zapamćen po časnim djelima?

U koju vrstu lirskih pjesama ubrajamo ovu pjesmu? Objasni odabrani odgovor.

1. lirsku socijalnu pjesmu
2. lirsku misaonu pjesmu
3. lirsku duhovnu pjesmu
4. lirsku pejzažnu pjesmu

Napiši koliko je kitica (strofa) u pjesmi i imenuj ih.

Kakav je stih s obzirom na rimu?

**4. Napiši poruku u Teamsu kojom ćeš odgovoriti na sljedeća dva pitanja. To će ujedno biti i dokaz da ste odradili zadano.**

Doživljavate li pjesmu kao opomenu (kao što je rečeno naslovom) ili možda kao zapovijed, molbu, savjet? Objasnite odgovor.

Što znači da ne idemo maleni ispod zvijezda.

Odgovorite na ova dva pitanja kratko (2 – 3 rečenice). Nema krivih odgovora. Traži se vaše mišljenje i zato ne prepisujte što su drugi prije vas napisali.

**TOČNI ODGOVORI (dopuni i ispravi svoje odgovore)**

1. Uvodni zadatak

a) zvijezda vodilja – *putokaz u* *životu*

b) vidjeti sve zvijezde – *biti omamljen od udarca*

c) maštam o svojoj plavookoj zvijezdi – *maštati o voljenoj osobi*

d) kovati (dizati) u zvijezde – *hvaliti koga*

e) roditi se pod sretnom zvijezdom *– biti sretan u životu*

f) skidati zvijezde s neba – *činiti sve za čiju ljubav*

g) zvjezdani trenutci – *najbolji* *trenutci*

h) filmska zvijezda – *slavan glumac*

i) brojiti zvijezde – *biti sklon sanjarenju*

j) gasi se njegova zvijezda – *nestaje mu slava*

– osnovni motivi u pjesmi: čovjek i zvijezda

– pjesnik upućuje poruke svim ljudima (svima nama)

– prevladava glagolski oblik imperativ

– glagoli su u 2. os. jd. – postiže se bliskost

– preneseno značenje izraza*ići malen ispod zvijezda, prožet svjetlošću zvijezda, rastajati se od zvijezda, prijeći sav u zvijezde*

– zvijezda – simbol dosezanja najviših ljudskih vrijednosti i višega smisla ljudskoga života

– pjesnik potiče čovjeka na dostojanstven život koji će ostati zapamćen po časnim djelima

– vrsta pjesme: lirska misaona pjesma – govori o općeljudskim temama (životu, smrti, smislu postojanja)

– kitice: četiri trostiha

– stihovi: slobodni